หมัดต่อหมัด
วันก่อนเห็นสื่อใหญ่ฝั่งอังกฤษ ไฟแนนเชียล ไทมส์ ลงข่าว Thailand’s economic tsar
25 ต.ค. 2557

วันก่อนเห็นสื่อใหญ่ฝั่งอังกฤษ ไฟแนนเชียล ไทมส์ ลงข่าว Thailand’s economic tsar แลดูน่าสนใจตั้งแต่เลือกใช้คำพาดหัว 
พอเปิดไปอ่านเท่านั้นแหละ ไม่ผิดหวังจริงๆ...
ไม่ผิดหวังเพราะระดับ ม.ร.ว.ปรีดิยาธร เทวกุล รองนายกรัฐมนตรีฝ่ายเศรษฐกิจ ดีกรีอดีตผู้ว่าการแบงก์ชาติ ไม่มีมานั่งเกรงอกเกรงใจฝรั่งอยู่แล้ว ลองมาถามล้ำเส้นหรือออกเชิงไม่ให้เกียรติผู้สัมภาษณ์ มีสวนกลับทันที 
แต่แน่นอนว่าระดับเอฟทีก็แสบพอตัว เพราะข่าวที่ออกมาแทบไม่ได้สะท้อนถึงภาพเศรษฐกิจไทยอย่างที่ควรจะเป็น แต่แทบจะเป็นการเอาคืนเป็นการส่วนตัวมากกว่า แถมยังลงประวัติของหม่อมซะละเอียดตั้งแต่เรียนจบที่ไหน ผ่านประวัติการทำงานอะไรมาบ้าง จนอ่านไปอ่านมานึกว่า เป็นการเล่าอัตชีวประวัติทางอ้อม แทนที่จะเป็นข่าวเศรษฐกิจอย่างที่ควรจะเป็น
จิกกัดขนาดนี้ ถ้าไม่ติดยี่ห้อเอฟที นึกว่ากำลังอ่านแท็บลอยด์อยู่นะเนี่ย